Terugslag vir baba AydenAyden het vandeesweek ’n terugslag beleef. (Foto: Verskaf) Ayden van Niekerk sal Vrydag ’n operasie ondergaan om ’n trageostomiebuis in sy keel te sit. Dié sewe maande oue babaseuntjie veg al langer as ’n maand om sy lewe in die Netcare Garden City-hospitaal in Johannesburg nadat hy aan ’n stukkie biltong gestik het. Hoewel sy toestand die afgelope paar weke verbeter het, blyk dit dat hy ’n terugslag beleef het toe hy Woensdag begin sukkel het om self asem te haal. Maroela Media het op 7 Junie berig dat Ayden weer op sy eie kan asemhaal nadat hy weke lank onder verdowing was en suurstof ontvang het. Woensdagoggend het sy ma, Estelle, op die Facebook-blad Bid vir Baba Ayden aangedui dat Ayden rustig is en goeie vordering maak. Teen Woensdagmiddag het sy toestand egter versleg. “Ons het pas slegte nuus ontvang, Ayden kry nie op sy eie asemgehaal nie.” Luidens die inskrywing vermoed dokters dat daar moontlik skade aan die brein kan wees wat die seine tussen die brein en stembande beïnvloed. Hy sal later ook vir ’n MRB-breinskandering gaan. Benewens die trageostomiebuis sal daar ook ’n voedingsbuis in Ayden se maag geplaas word. “Ons bid maar hard dat Jesus hom styf sal vashou. Ná drie of vier dae, as hulle [dokters] gelukkig is, sal Ayden moontlik met rehabilitasie kan begin,” sê Van Niekerk.